Sección diagramática da mucosa uterina: A. Útero non xestante. B. Decidua parietal; a mucosa no útero xestante nunha zona non baixo a placenta.
Sección do útero grávido no terceiro e cuarto meses.
A **decidua** é o recubrimento mucoso modificado do interior do útero, é dicir, o endometrio modificado por influencia hormonal, que se forma cada mes, en preparación para un posible embarazo. Despréndese cada mes cando non hai ningún óvulo fecundado que soportar. A decidua está baixo a influencia da proxesterona. As células endometriais adquiren cando se forma a decidua características moi distintivas e denomínanse células deciduais. A decidua forma a parte materna da placenta e permanece durante todo o embarao. Despois do nacemento a decidua despréndese xunto coa placenta. A palabra decidua procede do latín *deciduus*, 'que se desprende'.

Estrutura
---------

A parte da decidua que interacciona co trofoblasto é a ***decidua basal*** (tamén chamada ***decidua placentaria***), mentres que a ***decidua capsular*** crece sobre o embrión no lado luminal, encerrándoo no endometrio. O resto da decidua denomínase ***decidua parietal*** ou ***decidua verdadeira***, e fusiónase coa decidua capsular no cuarto mes de xestación.

A decidua basal consta de tres capas morfoloxicamente distintas, que son:

* Capa compacta externa (***estrato compacto***)
* Capa intermedia (***estrato esponxoso***)
* Capa límite adxacente ao miometrio (***estrato basal***)

Dentro da decidua fórmanse depósitos fibrinoides ocasionais onde o sincitiotrofoblasto está danado. A rexión de deposición fibrinoide onde o trofoblasto se encontra coa porción compacta da decidua basal denomínase ***capa de Rohr***, mentres que os depósitos fibrinoides que aparecen entre as capas compacta e esponxosa da decidua basal chámanse **capa de Nitabuch** (por Raissa Nitabuch). Esta capa está ausente na placenta accreta.

Micrografía do endometrio decidualizado debido á proxesterona exóxena. Tinguidura de hematoxilina-eosina.
A decidua ten unha aparencia histolóxica característica, mostrando grandes células deciduais poligonais no estroma. Estas células estromáticas agrandadas lembran un epitelio e denomínanse "epitelioides".

A decidualización comprende o proceso de diferenciación dos fibroblastos estromáticos fusiformes en células deciduais redondeadas, que crean unha matriz extracelular pericelular rica en fibronectina e laminina (similares ás células epiteliais).

A vascularidade e a permeabilidade vascular aumentan coa decidualización do endometrio.

A súa poboación de leucocitos é característica, con presenza predominante de grandes leucocitos granulares endometriais, mentres que os leucocitos polimorfonucleares e as células B son escasos. Os grandes linfocitos granulares (con CD56) denomínanse células asasinas naturais uterinas (células uNK).[]

Desenvolvemento
---------------

Despois da ovulación en mamíferos placentarios, o recubrimento endometrial uterino hipertrófiase e vascularízase baixo a influencia das hormonas sexuais estróxenos e proxesterona.

En animais con placentación hemocorial o endometrio sofre decidualización despois da implantación. Se a implantación non ocorre, a cobertura secretora do útero será absorbida (ciclo estral) ou desprendida (ciclo menstrual).

En humanos a decidua despréndese coa placenta pouco despois do parto.[]

Función
-------

Como é a interface materna co embrión, a decidua participa nos intercambios de nutrientes, gases e residuos co conceptus. Tamén protexe o conceptus do sistema inmunitario materno. Ademais, a decidua debe permitir a invasión moi controlada do trofoblasto.

Nos trastornos placentarios invasivos como na placenta accreta obsérvase consistentemente que a decidualización é deficiente.

### Produción de hormonas

A decidua segrega hormonas, factores de crecemetno e citocinas. Ten receptores para estróxenos, proxesterona, hormona do crecemento e outras.

Entre estes produtos están hormonas comunmente asociadas con outros órganos como o cortisol, CRF, GnRH, prolactina e relaxina. A prolactina decidual non está baixo control dopaminérxico.

A proteína que se une ao factor de crecemetno similar á insulina 1 (IGFBP1), tamén chamada proteína placentaria 12 e PAEP (glicodelina) parecen ser produtos específicos do recubrimento secretor e decidual.

Outros factores liberados son a interleucina-15 e o factor de crecemento endotelial vascular (VEGF). Aínda non se conseguiu elaborar unha explicación completa do papel e interaccións destas hormonas e factores.[]

### Outros

Micrografía da decidua nun ganglio linfático. Tinguidura de hematoxilina-eosina.
* En caso dun embarazo ectópico, o endometrio tamén se decidualiza. Unha muller pode desprenderse do recubrimento uterino en forma de molde decidual, o cal pode ser confundido cun aborto natural, cando, en realidade, o embrazo ectópico aínda persiste.
* Pode observarse unha reacción decidual nos tecidos do peritoneo e ovario durante o embarazo, e isto representa unha resposta do tecido estromático á proxesterona.
* A decidua formada nun ganglio linfático pode imitar un carcinoma metastático.

Importancia clínica
-------------------

Unha infección de longa duración da decidua (deciduíte crónica) está asociada co nacemento prematuro.

* Micrografía dun caso de deciduíte crónica. Tinguidura de hematoxilina-eosina.Micrografía dun caso de deciduíte crónica. Tinguidura de hematoxilina-eosina.
* Coriodeciduíte aguda con neutrófilos no corion e decidua.Coriodeciduíte aguda con neutrófilos no corion e decidua.

Galería
-------

* Esquema da circulación placentaria.Esquema da circulación placentaria.
* Patoloxía das membranas fetais e deciduaPatoloxía das membranas fetais e decidua

Notas
-----

1. 1 2  "Definition of DECIDUA". *www.merriam-webster.com* (en inglés). Consultado o 25 de outubro de 2022.
2. ↑  Cunningham, F. Gary, ed. (2005). *Williams obstetrics* (22ª ed.). Nova York; Toronto: McGraw-Hill Professional. ISBN 9780071413152.
3. ↑  Wu, DC.; Hirschowitz, S.; Natarajan, S. (maio de 2005). "Ectopic decidua of pelvic lymph nodes: a potential diagnostic pitfall". *Arch Pathol Lab Med* **129** (5): e117–20. PMID 15859655. doi:10.5858/2005-129-e117-EDOPLN.
4. ↑  Edmondson, N.; Bocking, A.; Machin, G.; Rizek, R.; Watson, C.; Keating, S. (2009). "The prevalence of chronic deciduitis in cases of preterm labor without clinical chorioamnionitis". *Pediatr Dev Pathol* **12** (1): 16–21. PMID 18171100. doi:10.2350/07-04-0270.1.

Véxase tamén
------------

### Ligazóns exterans

* Histologic picture at med.utah.edu
* Imaxe de Histoloxía: 19904loa – Histology Learning System na Universidade de Boston

|  |  |
| --- | --- |
| Control de autoridades | 
* Wd: Q2531387
* GEC: 0173864
* MAG: 2780197806

 |

|  |  |
| --- | --- |
| Identificadores | 
* FMA: 85538
* MeSH: D003656
* MeSH: A16.759.289
* Uberon: 0002450
* UMLS: C0011106

 |